Voormalige Protea-krieketspeler aangekla van knoeiery | Maroela Media
Krieket Suid-Afrika (KSA) het Donderdag bevestig die voormalige Proteas-krieketspeler, Gulam Bodi, is aangekla in verband met bewerings van wedstrydknoeiery gedurende die 2015 RAM SLAM T20 Challenge-reeks.
KSA het Bodi, wat voorheen vir die Dolphins, Titans en Lions gespeel het, geïdentifiseer as die tussenganger wat volgens die teenkorrupsie-wetboek aangekla is. Bodi is aangekla van sameswering om aspekte van die wedstrydreeks te beknoei of onbehoorlik te beïnvloed.
Haroon Lorgat, KSA se hoof, het in 'n verklaring gesê nadat hulle ondersoek ingestel en die behoorlike proses gevolg het, kan hulle nou bevestig dat Bodi die krieketspeler is wat vroeg in Desember 2015 deur die KSA aangekla is. "Mnr. Bodi gee tans sy samewerking aan KSA se teenkorrupsiebeamptes. Ons wag nou op sy terugvoer op die aanklagte en die saak sal sy gang gaan volgens die proses wat in die wetboek saamgevat is."
Volgens die KSA is Bodi voorlopig geskors terwyl daar op sy reaksie op die aanklagte gewag word.
"Die voorlopige skorsing beteken Bodi mag nie in enige kapasiteit betrokke wees by enige wedstryd of enige ander funksie, geleentheid of aktiwiteit wat gemagtig, georganiseer, bekragtig, erken of ondersteun word deur die KSA, die internasionale krieketraad, 'n nasionale krieketfederasie of enige lid van 'n nasionale krieketfederasie nie," het die verklaring gesê.
"In ooreenstemming met die bepalings in die wetboek, sal die KSA nie in die openbaar kommentaar lewer oor die spesifieke feite van hierdie kwessie terwyl die saak hangend is nie."
Vrou sterf in Laeveld-storm
Is dit nie dieselfde speler wat voor Kevin Pietersen verkies was vir Natal Skolespan nie en wat veroorsaak dat Kevin Vir Engeland gaan speel het? Laat n mens net wonder!
Gierigheid het hom gekelder–sal die mens nooit leer uit ander se foute nie??
Ek hoop net dat krieket en anc hom ook so hond soos die geval met Hansie. Hoekom is Ali Bacher so stil. Hy het baie te sè gehad destyds en gesorg vir Hansie se vernedering en ondergang